LEONARD MANG’OHA-DAR ES SALAAM SHIRIKA la
Afya Duniani (WHO) limesema magonjwa ya mlipuko kama ebola na kipindupindu
yanatarajiwa kuongezeka kutokana na mabadiliko ya tabia nchi, uharibifu wa
misitu na idadi kubwa ya watu kuhama kutoka eneo moja kwenda jingine. Mkurugenzi
Mkuu wa WHO anayeshughulikia majanga ya dharura ya kiafya, Dk. Michael Ryan,
alinukuliwa na Shirika la Habari la Uingereza (BBC) akisema magonjwa kama vile ebola
yanatarajiwa kuwa maradhi ya kawaida katika maisha ya binadamu.  Kutokana
na tahadhari hiyo, MTANZANIA ilimtafuta Mganga Mkuu wa Serikali, Profesa
Mohammed Kambi, ambaye alisema wanalifahamu suala hilo hata kabla ya taarifa
hiyo ya WHO kutokana na mazingira yalivyo kwa sasa, ikiwamo mabadiliko ya tabia
nchi, ongezeko la watu na mwingiliano wa watu. “Kwa vyovyote
magonjwa hayo yataongezeka. Mambo yanayotakiwa kwa sasa na ambayo tayari
yanafanyika kwanza ni jamii kujua hali hiyo na mara kwa mara tunatoa hizo
taarifa. “Pili iko
mipango mingi tu na mikakati ya kushughulikia hayo mambo na tunalifanya hilo
kwa kushirikiana wizara na sekta nyingine kwa sababu haya mambo yanahitaji
sekta mbalimbali kwa pamoja kushirikiana. “Lakini
pia kuna mipango inahusisha nchi jirani, kwa mfano hivi ninavyozungumza niko
Namanga (Arusha), hapa leo (jana) umefanyika ufunguzi wa zoezi la kuangalia
utayari wa Kenya na Tanzania katika kudhibiti magonjwa ya mlipuko. Kwa hiyo
yako mambo mengi yanafanyika kuhusu hilo suala,” alisema Profesa Kambi. WHO
imeonya kuwa juhudi zaidi zinahitajika katika kukabiliana na majanga ya kiafya
kama vile ebola, kipindupindu na homa ya manjano. Dk. Ryan
alisema shirika hilo linaendelea kufuatilia kwa karibu visa 160 vya magonjwa
kote duniani ambapo tisa kati yake vimetajwa kuwa katika kiwango cha tatu
ambacho ni kiwango cha juu zaidi cha majanga ya dharura ya kiafya. “Sidhani
kama tumewahi kuwa katika hali kama hii ambapo tunashughulikia majanga mengi ya
dharuru ya kiafya kwa wakati mmoja. Hii ni hali mpya ambayo imeanza kuwa ya kawaida,
sioni visa hivi vikibadilika au kupungua,” alisema Dk. Ryan. Taarifa ya
WHO iliitaja Jamhuri ya Kidemokrasia ya Kongo kuwa nchi inayokumbwa na mlipuko
wa ebola zaidi. Hadi sasa
jumla ya visa 2,025 vya ugonjwa wa ebola na vifo 1,357 vimeripotiwa nchini DRC,
huku juhudi za kukabiliana nao zikidaiwa kukwamisha na machafuko ya kisiasa
yanayoendelea maeneo mbalimbali, hususan mashariki mwa nchi hiyo. Inadaiwa
kuwa kati ya Januari na Mei mwaka huu kulikuwa na jumla ya matukio 40 ya
kushambuliwa kwa vituo vya afya. Pia
inadaiwa kuwa watu hawawaamini watoa huduma za afya, jambo linalosababisha watu
wenye dalili za ugonjwa huo kukwepa kujitokeza kupata matibabu na kukwamisha
juhudi za kuzuia kuenea kwa virusi vya ugonjwa huo.